Katte moet ook speelEenvoudige items soos ŉ ysbakkie of ŉ stukkie tou wat aan ŉ toiletrol gebind is, sal eindelose vermaak aan jou kat verskaf. (Foto: Verskaf) Terwyl die meeste katte daarmee tevrede is om heeldag lank op ŉ vensterbank te sit, lang slapies te vat en te kyk hoe die wêreld verby hulle gaan, beteken dit egter nie dat hulle nie ook daarvan hou om speletjies te speel nie. “Baie kateienaars besef nie dat speel vir katte nie net oor die pret en plesier gaan nie. Vir katte is die wilde aksie van spel ŉ ernstige aangeleentheid wat katjies help om belangrike oorlewingsvaardighede te ontwikkel soos bekruip, jaag en om ŉ prooi te vang,” verduidelik Marycke Ackhurst, troeteldiergedragskenner by Hill’s Pet Nutrition. “Selfs al durf jou kat nooit die wêreld buite die huis aan nie, bly die basiese instink om te jag sterk. Daarom is dit belangrik om katte die geleentheid te gee om dié natuurlike gedrag uit te druk deur spel.” Babakatjies en volwasse katte word albei gestimuleer deur dieselfde soort speletjies, al het klein katjies nie juis aanmoediging nodig om te speel nie. Ackhurst sit ook ŉ paar redes uiteen waarom dit belangrik is om gereeld met jou kat te speel: Goeie oefening – Vetsug is die grootste gesondheidskwessie wat troeteldiere vandag in die gesig staar. Oorgewig diere is ongelukkig en lei korter lewens. Van die hoofredes vir vetsug in katte sluit in ooreet en gebrek aan aktiewe spel. Gesonde katte bring baie tyd buite deur en kry baie oefening deur te jag, speel en ontdek. Wanneer ŉ kat te veel tyd binnehuis deurbring, kan hulle gewig optel aangesien hulle te min oefening kry. Verminder stres – Katte wat stres, krap aanhoudend die meubels, is bekkig of betrokke by skermutselinge met ander katte buite die huis. Net soos mense, kan katte se gedrag weens stres as stoutigheid gesien word. Om jou kat se stres te verminder, maak seker sy het ruim geleentheid vir fisieke stimulasie – veral speletjies wat dien as ŉ uitlaatklep vir hulle jaginstink. Enige speelding sal voldoende wees, selfs dié wat self gemaak is soos ŉ stuk tou wat om ŉ toiletrol gebind is. Gesonde gewrigte – Katte ouer as nege kan aan artritis in hulle gewrigte ly. Speletjies kan hulle egter help om spiermassa te behou om hierdie pynlike toestand te vermy. Namate hulle verouder, sal die aktiwiteite aangepas moet word. Ouer katte sal vloerspeletjies of maklike, interaktiewe katspeelgoed geniet, soos ŉ ysbakkie met hulle kos in. Opvoedkunde vir katjies – Spel leer katjies verskeie dinge, soos die belangrikheid van jag en roofdiervaardighede, en help om koördinasie te ontwikkel. As daar meer as een katjie is, kan hulle deur met mekaar te speel hulle sosiale vaardighede ontwikkel en grense aanleer. Bou ŉ band – Jou band met jou kat versterk namate jy met hom speel. Jou kat se opgewondenheid soos wat sy jag vir ŉ speelding of in die lug spring vir ŉ stukkie tou, sal ook hormone in jou liggaam vry stel jou gelukkiger laat voel. Ackhurst verduidelik dat twee speelsessies per dag goed is vir die kat en die eienaar. “Speeltyd net voor bedtyd kan ŉ kat wat in die nag rondloop vir kwaadgeld help om te bedaar. As jou kat nie die eerste keer wil speel nie, moenie ontmoedig raak nie. Hou aan probeer en jy sal begin leer wanneer jou kat hou van speel en wanneer nie. Net soos kinders hou katte ook nie almal van dieselfde soort speletjies nie.” Besoek Hill’s se webwerf vir meer inligting.